Evelina (laulaja)
Evelina (oik. Eveliina Maria Tammenlaakso; s. 27. toukokuuta 1995 Turku) on suomalainen laulaja ja lauluntekijä. Hän nousi julkisuuteen vuonna 2012 "The Voice of Finland" -laulukilpailun ensimmäisellä tuotantokaudella. Kilpailun jälkeen hän aloitti yhteistyön tuottaja MGI:n kanssa. Evelina solmi levytyssopimuksen levy-yhtiö M-Eazy Musicin kanssa vuonna 2015, ja häneltä julkaistiin vuoden aikana kolme singleä. Evelinan debyyttialbumi "24K" julkaistiin vuonna 2016, ja se teki suomalaista äänitehistoriaa myymällä ennakkoon platinaa. Evelina on uransa aikana myös vieraillut muun muassa JVG:n, Brädin ja Robinin kappaleilla.
Evelina on saanut yhteensä kahdeksan Emma-ehdokkuutta, joista hän on voittanut Vuoden naissolisti -palkinnon vuonna 2018. Evelina on myös Suomen toiseksi kuunnelluin naisartisti Spotify-suoratoistopalvelussa vuodesta 2016 lähtien, ja hänen kappaleensa ”Honey” on Suomen seitsemänneksi striimatuin kappale.
Evelina, oikealta nimeltään Eveliina Maria Tammenlaakso, syntyi 27. toukokuuta 1995 Turussa. Hänellä on myös nuorempi sisko. Evelinan musiikinopettaja Puropellon yläkoulussa sai hänet kiinnostumaan musiikista. Vuonna 2011 Evelina osallistui Turun Nuoren Teatterin "1827 – Infernal Musical" -musikaaliin. Lukiossa Evelina harrasti maalaamista ja työskenteli "Turun Sanomien" Extra-liitteessä nuorten sivuilla toimittajana. Hän on harrastanut myös tanssia ja cheerleadingia.
Vuonna 2012 Evelina osallistui "The Voice of Finland" -laulukilpailun ensimmäiselle tuotantokaudelle. Hän esitti karsinnoissa James Brownin kappaleen ”It’s a Man’s Man’s Man’s World”, ja pääsi rap-artisti Elastisen joukkueeseen. Evelina eteni ohjelman suoriin lähetyksiin asti, mutta putosi ennen semifinaalia. "The Voice of Finlandin" jälkeen Evelina otti yhteyttä rap-artisti Asteeseen, jonka kautta hän tutustui tuottaja Henri ”MGI” Lantziin. MGI näki Evelinassa potentiaalia, ja he ryhtyivät työstämään yhdessä musiikkia. Vuonna 2014 Evelina vieraili Asteen kappaleella ”Himalaja”. Vuonna 2015 Evelina solmi levytyssopimuksen Universal Music Groupin alaisen M-Eazy Music -levy-yhtiön kanssa.
Evelinan debyyttisingle ”Vuoristorataa / Rakkaudesta lajiin” julkaistiin toukokuussa 2015. Syksyllä Evelina vieraili JVG:n singlellä ”Takajeejee” ja Robinin kappaleella ”Kultakehykset”. Evelinan toinen single ”Honey” julkaistiin joulukuussa 2015. Kappaleella vierailee Mikael Gabriel, ja se nousi Suomessa singlelistan kärkeen. Evelina vieraili Brädin kappaleella ”Kombo” helmikuussa 2016 ja julkaisi maaliskuussa seuraavan singlensä ”Sireenit”, joka nousi single- ja latauslistan kärkeen. Evelina julkaisi vielä kaksi singleä, kunnes hänen debyyttialbuminsa "24K" julkaistiin 28. lokakuuta 2016. Levy teki suomalaista äänitehistoriaa myymällä ennakkoon platinaa. Albumin singlejä oli kuunneltu Spotify-suoratoistopalvelussa yli 20 miljoonaa kertaa. Levy nousi myös Suomen virallisen albumilistan toiselle sijalle. Syksyllä 2016 Evelina osallistui "Tähdet, tähdet" -viihdeohjelman kolmannelle tuotantokaudelle, minkä lisäksi hänellä oli äänirooli "Trolls"-elokuvan suomenkielisessä versiossa.
Evelina oli ehdolla neljässä eri kategoriassa helmikuussa 2017 järjestetyssä Emma-gaalassa. Toukokuussa hän julkaisi uuden singlen ”Kylmii väreitä”. Kappale nousi Suomen single- ja latauslistan toiseksi. Seuraava single ”Tornado” julkaistiin syyskuussa, ja se nousi latauslistan kärkeen ja singlelistan kolmanneksi, minkä lisäksi se oli Suomen radiosoittolistan soitetuin kappale. Joulukuussa ilmestyi single ”Katri Helena”, ja helmikuussa 2018 Evelina palkittiin Vuoden naissolistin Emma-palkinnolla. Lisäksi ”Kylmii väreitä” oli ehdolla Vuoden biisi -kategoriassa.
Evelinalta julkaistiin ”Sun vika” -single maaliskuussa 2018. Kappale keräsi sosiaalisessa mediassa paljon kritiikkiä, sillä sen väitettiin olevan plagiaatti Camila Cabellon vuonna 2017 julkaistusta ”Havana”-kappaleesta. Evelina vastasi kritiikkiin toteamalla, että ”Sun vika” on tehty ”perinteitä kunnioittaen” ja ”pitkän kaavan mukaan”. Heinäkuussa julkaistiin ”Vielä kerran” -single, ja syksyllä Evelina osallistui "Vain elämää" -musiikkiohjelman yhdeksännelle tuotantokaudelle. Evelinan ohjelmassa esittämistä kappaleista parhaiten listoilla menestyi alunperin The Rasmus -yhtyeen levyttämä ”F-F-F-Falling”, joka nousi latauslistan kolmanneksi, minkä lisäksi se ylsi sekä single- että striimauslistan seitsemänneksi.
Evelinalta ilmestyi joulukuussa 2018 ”Nostalgiaa”-single, joka nousi single- ja striimauslistan toiselle sijalle. Evelinan ”Sun vika” -kappale on ehdolla Vuoden musiikkivideo -kategoriassa Emma-gaalassa, joka järjestetään helmikuussa 2019. Hänen toinen albuminsa "SOS" julkaistaan 22. helmikuuta 2019.